Document ID: 32003R1484

Komission asetus (EY) N:o 1484/2003,
annettu 21 päivänä elokuuta 2003,
asetuksen (EY) N:o 517/94 liitteiden III B ja VI muuttamisesta Serbia ja Montenegroon sovellettavien kiintiöiden osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7 päivänä maaliskuuta 1994 annetun neuvoston asetuksen (EY) N:o 517/94(1), sellaisena kuin se on viimeksi muutettuna komission asetuksella (EY) N:o 1309/2002(2), ja erityisesti sen 5 artiklan 2 kohdan yhdessä 25 artiklan 4 kohdan kanssa,
sekä katsoo seuraavaa:
(1) Asetuksessa (EY) N:o 517/94 vahvistetaan tiettyihin Serbia ja Montenegrosta(3) peräisin oleviin tekstiilituotteisiin sovellettavat määrälliset rajoitukset.
(2) Serbia ja Montenegron uudistusprosessi on parhaillaan kriittisessä vaiheessa. Tässä vaiheessa on erityisen oleellista tukea Serbia ja Montenegrossa toteutettuja poliittisia ja taloudellisia uudistuksia ja pitää maa yhteydessä Euroopan unionin vakautus- ja assosiaatioprosessiin.
(3) Maaliskuun 20.-21. päivinä 2003 kokoontunut Eurooppa-neuvosto tarjosi Serbia ja Montenegron uudelle johdolle EU:n täyden tuen niiden uudistusten täytäntöönpanossa, joita tarvitaan, jotta maa lähentyisi eurooppalaisia rakenteita ja erityisesti EU:n rakenteita, ja kehotti korkeaa edustajaa ja komissiota ehdottamaan konkreettisia täytäntöönpanotoimia.
(4) Serbia ja Montenegron kauppamahdollisuuksien parantaminen aloilla, joilla maalla on suhteellisia taloudellisia etuja, on tärkeää maan taloudellisten ja poliittisten uudistusten vahvistamiseksi ja maan yhdentämiseksi eurooppalaisiin rakenteisiin
(5) Näin ollen on tärkeätä parantaa erityisesti tekstiilituotteiden pääsyä markkinoille ja tarkastella uudelleen niitä kiintiöitä, joita nykyisin sovelletaan Serbia ja Montenegrosta peräisin oleviin tekstiilituotteisiin. Tämä lisäparannus on osoitus EU:n yleisestä vahvasta sitoutumisesta pitkälle menevään kaupan vapauttamiseen Länsi-Balkanin maiden kanssa neuvoston asetuksen (EY) N:o 2007/2000(4), sellaisena kuin se on viimeksi muutettuna asetuksella (EY) N:o 607/2003(5) mukaisesti.
(6) Ehdotettu korotus on osa prosessia, jossa edistetään tiiviimpiä kauppasuhteita Serbia ja Montenegron kanssa ja johon sisältyy tekstiilisopimusneuvottelujen aloittaminen Serbia ja Montenegron kanssa. Sopimuksen tarkoituksena olisi tekstiilikaupan kahdenvälinen vapauttaminen.
(7) Tiettyjen tekstiilituoteluokkien tuonti Euroopan unioniin ei nykyisin ole enää mahdollista, koska niitä koskevat kiintiöt on käytetty loppuun. Serbia ja Montenegro on pyytänyt, että kiintiöitä korotettaisiin.
(8) Jotta tietyt jo esitetyt tuontipyynnöt voitaisiin ottaa käsiteltäviksi, on aiheellista korottaa kaikkia Serbia ja Montenegroon sovellettavia kiintiöitä, kuten tehtiin vuonna 2000 Kroatian sekä Bosnian ja Hertsegovinan kohdalla neuvoston asetuksella (EY) N:o 7/2000(6), ennen kuin näiden maiden kanssa neuvoteltiin tekstiilituotteiden kauppaa koskevat kahdenväliset sopimukset.
(9) Korotettuja kiintiöitä olisi sovellettava vuoden 2003 alusta, jotta tietyt jo esitetyt tuontipyynnöt voitaisiin ottaa käsiteltäviksi.
(10) Asetusta (EY) N:o 517/94 olisi näin ollen muutettava vastaavasti.
(11) Tässä asetuksessa säädetyt toimenpiteet ovat asetuksen (EY) N:o 517/94 25 artiklan mukaisen tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 517/94 liitteet III B ja VI tämän asetuksen liitteen mukaisesti.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2003.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä elokuuta 2003.

Labels: 18
3
1